በሳዑዲ የሚኖሩ ኢትዮጵያውያን ወደአገራቸው እንዲገቡ ተመላሾቹ ጠየቁ
በሳዑዲ አረቢያ የሚኖሩ ኢትዮጵያውያን የሰጠውን የምህረት አዋጅ የጊዜ ገደብ ሳይጠናቅ ወደ አገራቸው እንዲገቡ ተመላሾቹ ጥሪ አቀረቡ፡፡ተመላሾቹ ለዋልታ ሚዲያና ኮሙዩኒኬሽን ኮርፖሬት ዘጋቢዎች እንደገለፁት ሳዑዲ አረቢያ የሰጠችው ዘጠና የምህረት ቀናት ከተጠናቀቀ በኋላ ሊከሰት የሚችለውን ችግርና መጉላላት ለመቀነስ እንዲቻል ሁሉም ኢትዮጵያውያን በሰጠው ጊዜ ወደ ሀገራቸው እንደገቡ ጥሪያቸውን አቅርበዋል፡፡ከተመላሾቹ መካከል አየለች ሸዋረጋ እንደገለጸችው የኢትዮጵያ መንግስት ዜጎቹ ወደ ሀገራቸው እንዲመለሱ የአውሮፕላን በረራ ዋጋን በሃምሳ በመቶ በመቀነስና ዕቃ ከቀረጥ ነፃ በሆነ መልኩ እንዲያስገቡ መፍቀዱ ለዜጎቹ ያለውን ድጋፍ ያሳያል በማለት ለመንግስት ምስጋናዋን አቅርባለች፡፡ አየለች አያይዛም በሳዑዲ የሚኖሩ ኢትዮጵያውያን ይህን መልክም አጋጣሚ ሊጠቀሙበት እንደሚገባ ጠቁማለች፡፡ጌጤ የናን በበኩሏ ኢትዮጵያውያን ከአገር ውጪ ሲወጡ እንደሚሰሩት በጥንካሬ አገራቸው ላይ መስራት ቢችሉ ውጤታማ ሊያደርጓቸው የሚችሉ ምቹ ሁኔታዎች አሁን ላይ በብዛት በመኖራቸው በሀገራቸው ሰርተው ለመቀየር መጣር አለባቸው ብላለች፡፡በሳዑዲ አሁን ላይ ኑሮ ቀላል አይደለም፤ የትምህርት፣ የዕውቀት ወይም የክህሎት አቅም ሊኖር ይገባል፤ ኢትዮጵያውያንም በሀገራቸው ሰርቶ ሕይወትን መቀየር እንደሚቻል በማመን መስራት ይገባቸዋል ወይም ሕጋዊ በሆነ መልኩ ራሳቸውን ለሥራ መስኮች ብቁና ተወዳዳሪ በማድረግ በሌሎች አገራት መስራት የሚያስችላቸውን አቅም ማጎልበት ይኖርበቸዋል ያለው ደግሞ ጀማል አሕመድ ነው፡፡ሌላዋ የሳዑዲ ተመላሽ ቅድስት አዳል ደግሞ በሳዑዲ አረቢያ ለአምስት ዓመታት ያህል ስትሰራ እንደነበርና አሁን ግን ተወልዳ ባደገችበት ከተማ ምንጃር ሸንኮራ ከእህቷ ጋር በመሆን በአነስተኛ ኢንቨስትመንት የራሷን ሥራ ለመጀመር እንዳቀደች ነግራናለች፡፡ቁጥራቸው 400 ሺህ የሚጠጉ ኢትዮጵያውያንና ከሶስት ሚሊየን የሚበልጡ ከሌሎች አገራት የመጡ ስደተኞች ሕጋዊ የመኖሪያና የሥራ ፈቃድ ሳይኖራቸው በሳዑዲ አረቢያ እንደሚኖሩ መረጃዎች ይጠቁማሉ፡፡ሳዑዲ አረቢያ ሕጋዊ የመኖሪያና የሥራ ፈቃድ የሌላቸው የውጭ አገር ዜጎች ከአገሯ እንዲወጠጡ ያስቀመጠቸው የምህረት አዋጅ መጋቢት 21 የተጀመረ ሲሆን ሰኔ 20፣ 2009 ዓ.ም. ይጠናቀቃል፡፡